སྤྱི་ཚོགས་སྤྱི་ཡོངས་ནས་བལྟས་ཡོང་ན་ཁྲིམས་དང་ལམ་ལུགས་ཀྱི་སྒྲིག་གཞིའི་མ་ལག་ཆ་ཚང་བའི་སྣང་བ་སྟེར་སྲིད་ན་ཡང་།དོན་དམ་གནད་འགག་ལ་ཐུག་ཡོང་དུས་ལས་ཀ་ཆེ་ཕྲ་གང་ཞིག་གཉེར་དུས་ཀྱང་ངོ་སོ་མེད་ན་འགྲུབ་པའི་གདེང་ཚོད་ཅི་ཡང་མི་རྙེད་པའི་དུས་ཤིག་ཤར་ནས་ཡོད་ཅིང་།ཧོབ་དེ་བལྟས་ནས་སྤྱི་ཚོགས་ནི་ལྐོག་རྔན་དང་ཧམ་ཟ་མི་བྱེད་པའི་སྣང་ཚུལ་ཅན་དུ་འགྱུར་བཞིན་པ་འདྲ་ན་ཡང་།ཞིང་གྲོང་གི་སློབ་མར་ནོར་འཁྲུལ་ཤོར་ནས་ཁྱིམ་བདག་སློབ་གྲྭར་བོས་པ་དང་།ཕ་མ་གཞུང་ཞབས་པ་དང་དགེ་རྒན་གྱི་ལས་གནས་ན་ཡོད་པའི་ཁྱིམ་བདག་དག་སློབ་གྲྭར་བོས་པའི་གནས་བབ་ནི་གཏན་ནས་མི་འདྲ།ཁྱིམ་བདག་འདི་གཉིས་ཀྱི་བྱིས་པས་ནོར་འཁྲུལ་བཟོས་པར་ཡང་ལྕི་མེད་ཀྱང་།ཁ་ནས་ཐོན་པའི་གཏམ་གཅིག་ལ་ཉན་ལུགས་ཀྱི་བར་ཁྱད་ཡོད་ཅིང་།བཤད་པའི་གནས་ལུགས་གཅིག་ལ་ཟབ་ཁྱད་ཡོད་པ་མ་ཟད།མི་མངོན་པའི་ངོ་སོ་ལ་ཡང་མཐོ་དམའ་ཤིན་ཏུ་ནས་ཆེ་བས།སློབ་གྲྭ་སོ་སོར་ནོར་འཁྲུལ་ཤོར་བའི་བྱིས་པའི་གྲངས་འབོར་གྱི་ངོས་ནས་བཤད་ན་ཞིང་གྲོང་གི་བྱིས་པ་དག་གིས་མང་ཤོས་ཟིན་ཡོད།སློབ་མའི་གནས་བབ་དང་ཁྱིམ་བདག་གི་རེ་བ་ལ་ཁྱད་གསོད་བྱས་པའི་གནས་བབ་ཀྱང་ཞིང་གྲོང་ནས་ཡོང་བ་དག་ནི་ཛ་དྲག་ཤོས་ཆགས་ཡོད།